Reaksie op stimuluspakket: 'Dis net lippediens' | Maroela Media
Die planne wat pres. Cyril Ramaphosa nou aangekondig het om ekonomiese groei in Suid-Afrika te stimuleer, klink na blote lippediens aan kiesers en beleggers wat bekommerd en ontevrede is oor die kreeftegang van die land se ekonomie.
Só sê Pieter Groenewald, leier van die VF Plus, ná pres. Cyril Ramaphosa se aankondiging oor die sogenaamde stimuluspakket.
"Solank die ANC-regering voortgaan om met skadelike beleid soos onteiening sonder vergoeding beleggers af te skrik en die staatsdiens se doeltreffende funksionering lamgelê word met regstellende aksie (RA), sal geen ekonomiese plan groei bewerkstellig nie, al klink dit hoe goed op papier," het Groenewald gesê.
Ramaphosa se planne sluit in die stigting van ekonomiese forums om groei te stimuleer, die herprioritisering van openbare besteding om werkskepping aan te help, die stigting van 'n infrastruktuurfonds en dringende optrede om probleme in die onderwys en gesondheidsdiens aan te pak.
"Die VF Plus se standpunt is dat die herprioritisering van openbare besteding om werkskepping aan te help, nie groter skuld en lenings tot gevolg moet hê nie. Die regering moet binne sy begroting bly.
"Hy moenie 'n werkskepper wees nie, maar sy taak is om deur sinvolle beleid en wetgewing 'n omgewing te skep wat bevorderlik is vir ekonomiese groei. Dit sal beleggers lok en lei tot werkskepping," het Groenewald gesê.
Groenewald meen die teenoorgestelde gebeur egter en beleidsbesluite soos onteiening sonder vergoeding rig enorme skade aan wat nie deur 'n paar welklinkende voorstelle ongedaan gemaak sal word nie.
"Pres. Ramaphosa spel ook nie uit presies hoe hy die planne in werking wil stel en uitvoer nie. Soos by munisipaliteite gesien word, is geld vir instandhouding en opgradering wel beskikbaar, maar 'n kombinasie van onbevoegdheid en korrupsie maak die uitvoering van enige plan haas onmoontlik."
Maroela Media het vroeër berig Ramaphosa sê die program bestaan uit vyf hoofpunte. Omdat die regering "beperkte fiskale ruimte" het, sal staatsbesteding herprioritiseer moet word om die program uit te voer, terwyl die regering ook staatmaak op beleggings uit die private sektor.
Stem 100% saam met jou
Vir enige een met verstand weet ons almal dat dit niks anders as lippediens en 'n wolhaarstorie is maar die storie is nie vir ons ore as die minderheid bedoel nie, dit is bedoel vir die oningeligtes en mamparas wat alles vir soetkoek opeet wat die ANC vir hulle gee om op te eet.
Talk is cheap, but money ? buys the Whiskey. CR glo talk is cheap and Chinese money ? buys SA
Hou op kla mense.
Kom ons doen iets om die land reg te ruk.
Ek is wit en ek stem saam met die Pres en ek weet dit kan gedoen word maar net met mense wat WIL. Waar daar 'n WIL is is daar 'n WEG.
Hou op kla en DOEN iets.
Al is dit net lippediens, klink dit darem positief en kan dit gemoedere onder die swartbevolking kalmeer sodat grondhervorming sonder grondgrype kan voortgaan en dat investering betaal vir boere wat onteien word en dat dit nie teen n appel en n ui geskied nie! Ten minste doen CR iets vir sy mense, al is dit net hoop wat hy gee! Wat doen Groenewald vir sy mense, ek weet nie, se jy my?